გაეროს უშიშროების საბჭოს რეზოლუცია 1304

გაეროს უშიშროების საბჭოს რეზოლუცია 1304 მიღებულია 2000 წლის 16 ივნისს,მას შემდეგ,რაც საბჭომ განიხილა მანამდე მიღებული რეზოლუციები კონგოს დემოკრატიულ რესპუბლიკაში არსებულ ვითარებაზე (1234, 1258, 1273, 1279, 1291 და 1296), საბჭომ მოითხოვა უგანდის, რუანდის, კონგოს ოპოზიციისა და სხვა შეიარაღებული დაჯგუფებების დაუყოვნებლივ გამოსვლა ქალაქ კისანგანიდან.

რეზოლუცია ძირითადად ფოკუსირებული იყო კონგოს დემოკრატიული რესპუბლიკის ჩრდილოეთით მდებარე ქალაქ კისანგანიში მიმდინარე ბრძოლებზე, რომლებმაც 1304-ე რეზოლუციის მიღებამდე 160-მდე ადამიანის სიცოცხლე შეიწირა.

რეზოლუცია
დაკვირვებები
საბჭომ შეშფოთება გამოთქვა ქვეყნის ბუნებრივი რესურსების უკანონო ექსპლუატაციის შესახებ გავრცელებული ინფორმაციის გამო, რასაც ექსპერტთა ჯგუფი იძიებდა. საბჭო ასევე შეწუხებული იყო ქვეყანაში მიმდინარე საომარი მოქმედებებით, განსაკუთრებით კისანგანიში უგანდასა და რუანდას შორის განახლებული ბრძოლებით და მათი მხრიდან ლუსაკის ცეცხლის შეწყვეტის შეთანხმებით ნაკისრი ვალდებულებების შეუსრულებლობით.

საბჭომ სინანული გამოთქვა შეთანხმების იმპლემენტაციის დაგვიანებისა და სამშვიდობო მედიაციის პროცესში კონგოს დემოკრატიული რესპუბლიკის მთავრობის მხრიდან თანამშრომლობის ნაკლებობის გამო. გარდა ამისა, საბჭო განგაშით აღნიშნავდა ქვეყანაში არსებულ მძიმე ჰუმანიტარულ მდგომარეობას, მის გავლენას სამოქალაქო მოსახლეობაზე და ადამიანის უფლებების დარღვევებს კონგოს დემოკრატიული რესპუბლიკის აღმოსავლეთ ნაწილში. ქვეყანაში არსებული ვითარება კვლავაც წარმოადგენდა საფრთხეს რეგიონული მშვიდობისა და უსაფრთხოებისთვის.

დადგენილებები
გაეროს წესდების თავის შესაბამისად, საბჭომ ყველა მხარეს მოუწოდა საომარი მოქმედებების შეწყვეტისა და ცეცხლის შეწყვეტის შეთანხმების პატივისცემისკენ. რეზოლუციამ დაგმო შეტაკებები რუანდას, უგანდას, კონგოს ოპოზიციასა და სხვა შეიარაღებულ დაჯგუფებებს შორის, რაც შეფასდა როგორც ქვეყნის სუვერენიტეტისა და ტერიტორიული მთლიანობის უხეში დარღვევა.
საბჭომ დამატებით მოითხოვა;დაუყოვნებლივი გასვლა: რუანდისა და უგანდის ძალებს დაუყოვნებლივ უნდა დაეტოვებინათ ტერიტორია, რაც კონფლიქტის სხვა მხარეების მხრიდანაც ადეკვატური ქმედებებით უნდა ყოფილიყო საპასუხებული. სამხედრო მოქმედებების დასრულება: უცხოური ძალების აქტივობა დაუყოვნებლივ უნდა შეწყვეტილიყო.
მონიტორინგი: მიუხედავად იმისა, რომ ჯარების გაყვანის ზუსტი განრიგი არ დადგენილა, გენერალურ მდივანს, კოფი ანანს, დაევალა მუდმივად გადაეხედა გაეროს მისიის განთავსების გეგმებისთვის.საბჭო მიესალმა მხარეთა მზადყოფნას დიალოგისთვის შეიარაღებული დაჯგუფებების წევრთა განიარაღების, დემობილიზაციის, განსახლებისა და რეინტეგრაციის საკითხებზე. ამავდროულად, მან მკაცრად დაგმო კონგოს დემოკრატიულ რესპუბლიკაში მომხდარი ყველა მასობრივი მკვლელობა და მოუწოდა მხარეებს საერთაშორისო ჰუმანიტარული სამართლის დაცვისა და ჰუმანიტარული დახმარების სააგენტოების შეუფერხებელი მუშაობის უზრუნველყოფისკენ. რეზოლუციაში ხაზგასმით აღინიშნა, რომ რუანდისა და უგანდის მთავრობებს უნდა აენაზღაურებინათ კისანგანიში გამოწვეული მსხვერპლისა და ქონებრივი ზიანის ზარალი (რეპარაციები).

რეზოლუციის დასასრულს საბჭომ კიდევ ერთხელ დაადასტურა გაეროსა და აფრიკის ერთობის ორგანიზაციის ეგიდით დიდი ტბების რეგიონში მშვიდობისა და უსაფრთხოების კონფერენციის ჩატარების მნიშვნელობა. საბჭომ ასევე გამოთქვა მზადყოფნა, განეხილა იძულებითი ზომების შემოღება იმ შემთხვევაში, თუ კონფლიქტის მხარეები არ შეასრულებდნენ მოცემულ რეზოლუციას.